b'\n_START_ARTICLE_\nUgrilaiset kansat\n_START_PARAGRAPH_\nUgrilaiset kansat on perinteinen yhteisnimitys ugrilaisia kieli\xc3\xa4 puhuville hanteille, manseille ja unkarilaisille. Hantit ja mansit asuvat L\xc3\xa4nsi-Siperiassa Uralin it\xc3\xa4puolelta Ob-joen varsille ulottuvalla alueella. My\xc3\xb6s unkarilaisten esi-isien oletetaan el\xc3\xa4neen t\xc3\xa4m\xc3\xa4n alueen l\xc3\xa4heisyydess\xc3\xa4. Nykyisille asuinsijoilleen Keski-Euroopassa Tonavan alueella unkarilaiset saapuivat vasta varhaiskeskiajalla._NEWLINE_Uusin kielitieteellinen tutkimus asettaa kyseenalaiseksi perinteisen oletuksen ett\xc3\xa4 hantin, mansin ja unkarin kielet juontuisivat yhteisest\xc3\xa4 kanta-ugrilaisesta kielest\xc3\xa4, sill\xc3\xa4 ugrilaiset kielet ovat eritt\xc3\xa4in ep\xc3\xa4yhten\xc3\xa4inen ryhm\xc3\xa4. Erot ovat huomattavia sek\xc3\xa4 \xc3\xa4\xc3\xa4nteist\xc3\xb6ss\xc3\xa4 ett\xc3\xa4 kielten rakenteissa. Muun muassa sijojen lukum\xc3\xa4\xc3\xa4r\xc3\xa4 vaihtelee kolmesta (pohjoishanti) yli kahteenkymmeneen (unkari). T\xc3\xa4st\xc3\xa4 huolimatta ugrilaisia kieli\xc3\xa4 tulee pit\xc3\xa4\xc3\xa4 kesken\xc3\xa4\xc3\xa4n melko l\xc3\xa4heisin\xc3\xa4 sukukielin\xc3\xa4, sill\xc3\xa4 ne jakavat joukon morfologisia innovaatioita ja niiss\xc3\xa4 esiintyy my\xc3\xb6s toista sataa yhteist\xc3\xa4 sanavartaloa._NEWLINE_Unkarilaiset ovat suurin uralilainen kansa ja heid\xc3\xa4n lukum\xc3\xa4\xc3\xa4r\xc3\xa4kseen arvioidaan 14 500 0000. Hantit ja mansit ovat hyvin pieni\xc3\xa4 kansoja; hanteja on noin 31 000 ja manseja noin 12 000 henke\xc3\xa4. Hantien ja mansien yhteisnimitys on obinugrilaiset kansat._NEWLINE_Sanaa ugri on vanhoissa slaavilaisissa teksteiss\xc3\xa4 k\xc3\xa4ytetty vastineena kreikkalaisten l\xc3\xa4hteiden sanalle t\xc3\xbcrk (\xce\xa4\xce\xbf\xcf\x8d\xcf\x81\xce\xba\xce\xbf\xce\xb9). Se saattaa pohjautua samaan turkkilaiseen heimonnimeen, onogur, kuin Unkarin nimikin. Unkarilaisilla oli kaukaisessa historiassa paljon yhteyksi\xc3\xa4 turkkilaisiin heimoihin, ja unkarin kieless\xc3\xa4 on lainasanoja turkkilaisista kielist\xc3\xa4.'